**FORSKERLINJEN PÅ DET MEDISINSK-ODONTOLOGISKE FAKULTET SØKER FORSKNINGSPROSJEKTER OG VEILEDERE TIL STUDENTER PÅ KULL 15**

Ved Forskerlinjen er vi nå i full gang med å rekruttere studenter fra 15-kullet med tanke på opptak høsten 2016. Studentene bør velge fagfelt før sommeren neste år. Vi har nå mer enn 80 forskerlinjestudenter. Både studenter og veiledere melder tilbake om gode erfaringer og forskning på til dels høyt nivå. Mange er godt i gang med doktorgradsprosjekt. Vi har 17 plasser til disposisjon hvert år, 15 FOR MEDISIN OG 2 FOR ODONTOLOGI.

Vi inviterer med dette deg til å levere inn prosjektforslag. Forslagene leveres etter en mal, se [her](http://vedlegg.uib.no/?id=fe700ad5114bddcd08f339850f14bdea). Forslaget må i første omgang være ganske generelt, ikke for detaljert eller vanskelig formulert. Du skal vinne studentenes interesse og entusiasme for feltet og faget. En spesifisert protokoll blir en del av forskningsprosessen på et senere stadium.

**Frist for innlevering: 20. desember 2015.** PROSJEKTER BES SENDT PÅ EPOST TIL marianne.stien@uib.no.

Tidligere har vi arrangert en oppgavedag hvor alle som har levert prosjektforslag har fått tildelt tid til å presentere sitt prosjekt for studentene. På grunn av mange innsendte prosjektforslag, har denne dagen blitt veldig lang og «tung» for studentene, og etter endt dag har de sittet igjen med lite. Vi tror at det er viktig at studentene i større grad får pratet med potensielle veiledere, og at presentasjon av prosjekter på en poster, via samtale vil gjøre presentasjonen mer givende både for student og veiledere. Vi vil i år forsøke å gjøre litt om på denne dagen, opplegget kommer vi tilbake til over nyttår.

Hvis du lurer på hva Forskerlinjen innebærer og hvilke fordeler og plikter en har som er veileder, så finner du informasjon på [www.uib.no/mofa/forskning/forskerlinjen](http://www.uib.no/mofa/forskning/forskerlinjen).

Vennlig hilsen

Anne Berit Guttormsen Professor Leder av Forskerlinjen.